CELEX: 52020PC0828
Language: sl
Date: 2020-12-10
Title: Predlog UREDBA EVROPSKEGA PARLAMENTA IN SVETA o nekaterih vidikih varnosti v letalstvu v zvezi s koncem prehodnega obdobja, navedenega v Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo

EVROPSKA KOMISIJA
            Bruselj, 10.12.2020
            COM(2020) 828 final
            2020/0364(COD)
            Predlog
            UREDBA EVROPSKEGA PARLAMENTA IN SVETA
            o nekaterih vidikih varnosti v letalstvu v zvezi s koncem prehodnega obdobja, navedenega v Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo
            (Besedilo velja za EGP)
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •1.1Razlogi za predlog in njegovi cilji
            
            
               Združeno kraljestvo je 1. februarja 2020 izstopilo iz Unije v skladu s členom 50 Pogodbe o Evropski uniji. Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo
                  1
                (v nadaljnjem besedilu: sporazum o izstopu) je Unija sklenila s Sklepom Sveta (EU) 2020/135
                  2
                in je začel veljati 1. februarja 2020. Prehodno obdobje iz člena 126 sporazuma o izstopu, v katerem se za Združeno kraljestvo in v njem še naprej uporablja pravo Unije na podlagi člena 127 navedenega sporazuma, se izteče 31. decembra 2020.
            
            
               Če do konca prehodnega obdobja ne bo dosežen sporazum o prihodnjih odnosih na področju varnosti v letalstvu, bo izstop Združenega kraljestva iz Unije vplival zlasti na veljavnost certifikatov in licenc, ki jih je v imenu Združenega kraljestva na podlagi Uredbe (EU) 2018/1139
                  3
                ter izvedbenih in delegiranih aktov, sprejetih na podlagi navedene uredbe ali Uredbe (ES) št. 216/2008
                  4
                izdala Agencija Evropske unije za varnost v letalstvu (v nadaljnjem besedilu: Agencija) ali nekatere projektivne organizacije s sedežem v Združenem kraljestvu. 
            
            
               Na področju varnosti v letalstvu lahko zainteresirane strani učinek zaradi konca prehodnega obdobja na certifikate in odobritve v večini primerov odpravijo z različnimi ukrepi, bodisi s „prenosom“ na organ za civilno letalstvo katere od držav članic Unije bodisi z vlogo za pridobitev certifikata tretje države, ki ga izda Agencija z učinkom po koncu prehodnega obdobja (tako imenovana „zgodnja vloga“). Poleg tega se lahko v skladu s členom 41 sporazuma o izstopu deli in naprave, za katere je oseba, certificirana s strani pristojnih organov Združenega kraljestva, izdala veljaven certifikat o skladnosti na podlagi predpisov EU za varnost v letalstvu, lahko uporabljajo v EU v skladu z veljavnimi določbami tudi po koncu prehodnega obdobja, če so bili dani na trg EU ali Združenega kraljestva pred koncem prehodnega obdobja.
            
            
               Vendar pa za razliko od drugih področij prava Unije v nekaterih primerih fizične in pravne osebe ne morejo ublažiti nesorazmernih motenj v Uniji. Zato bi Komisija morala predlagati ukrepe, ki bi zagotovili nadaljnjo veljavnost certifikatov za nekatere aeronavtične izdelke, dele, naprave in družbe.
            
            
               V zvezi z nekaterimi aeronavtičnimi izdelki („certifikati tipa“) in podjetji („odobritve organizacijam“) Združeno kraljestvo v okviru svoje jurisdikcije po datumu prehodnega obdobja na podlagi Konvencije o mednarodnem civilnem letalstvu znova prevzema vlogo „države projektiranja“. Do 31. decembra 2020 navedene odgovornosti trenutno izpolnjuje Agencija Evropske unije za varnost v letalstvu. 
            
            
               Zato je treba oblikovati mehanizem za nadzorovan prehod, s katerim se bo zagotovilo, da se bodo prizadeti proizvodi ali projekti, ki jih je pred koncem prehodnega obdobja certificirala Agencija ali projektivna organizacija, lahko še naprej brez motenj uporabljali v zrakoplovih Unije. 
            
            
               Predlagane določbe ne bodo znižale zahtev glede varnosti ali okoljske učinkovitosti letalstva v Uniji. Predlog bo proizvajalcem iz Unije omogočil, da še naprej proizvajajo svoje proizvode, operatorji pa jih še naprej uporabljajo v skladu z veljavnimi zahtevami prava Unije. Prekinitev teh dejavnosti bi povzročila velike socialne in gospodarske težave. Pri zagotavljanju skladnosti organizacij z zakonodajo EU bo predlog zagotovil tudi varstvo potrošnikov in državljanov. 
            
            
               Ta akt je del svežnja ukrepov, ki jih sprejema Komisija.
            
            
               •1.2Skladnost z veljavnimi predpisi na področju politike
            
            
               Ta predlagana uredba je mišljena kot lex specialis za obravnavo nekaterih posledic, ki izhajajo iz dejstva, da Uredba (EU) 2018/1139 ter izvedbeni in delegirani akti, sprejeti na njeni podlagi ter na podlagi Uredbe (EU) št. 216/2008, ne bodo več veljali za Združeno kraljestvo. Njene določbe so omejene na to, kar je potrebno za zagotovitev nadzorovane preusmeritve na letalski trg brez Združenega kraljestva. Sicer se bodo še naprej uporabljale splošne določbe navedenih aktov. Ta predlog je torej v celoti skladen z obstoječo zakonodajo in zlasti z Uredbo (EU) 2018/1139.
            
            
               •1.3Skladnost z drugimi politikami Unije
            
            
               Predlog zadeva varnost v letalstvu in dopolnjuje Uredbo Unije (ES) 2018/1139, namenjen pa je zlasti ravnanju v posebnih okoliščinah zaradi konca prehodnega obdobja, določenega v sporazumu o izstopu, če področje varnosti v letalstvu do navedenega datuma ne bo urejeno s sporazumom.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •2.1Pravna podlaga
            
            
               Pravna podlaga je člen 100(2) Pogodbe o delovanju Evropske unije (PDEU).
            
            
               •2.2Subsidiarnost (za neizključno pristojnost) 
            
         
         
            
               Ker predlog dopolnjuje obstoječe pravo Unije z določbami, ki omogočajo njeno pravilno uporabo po koncu prehodnega obdobja, določenega v sporazumu o izstopu, se lahko njegov cilj doseže le z aktom na ravni Unije.
            
            
               •2.3Sorazmernost
            
            
               Predlagana uredba se šteje za sorazmerno, saj lahko z omejenim in potrebnim sklopom posebnih pravil za zagotovitev nadzorovane preusmeritve na letalski trg brez Združenega kraljestva prepreči nesorazmerne motnje. Ne presega tistega, kar je potrebno za dosego tega cilja, in ne vsebuje splošnejših sprememb ali kakršnih koli trajnih ukrepov.
            
            
               •2.4Izbira instrumenta
            
            
               Ta predlog vsebuje omejen sklop določb za obravnavo zelo specifičnega in enkratnega stanja. Zato se šteje za primerneje, da se Uredba (EU) 2018/1139 in/ali izvedbeni in delegirani akti, sprejeti na podlagi navedene uredbe ter Uredbe (ES) št. 216/2008, ne spremenijo, temveč da se sprejme samostojen akt. Običajne določbe o zadevnih certifikatih in licencah so zajete v Uredbi (EU) 2018/1139 in v podrobnih pravilih, ki jih je sprejela Komisija. Ob upoštevanju tega in nujnosti zadeve kaže, da je uredba Evropskega parlamenta in Sveta edina ustrezna oblika pravnega akta.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •3.1Naknadne ocene/preverjanja ustreznosti obstoječe zakonodaje
            
            
               Ni ustrezno zaradi izjemne in enkratne narave dogodka, zaradi katerega je potreben ta predlog.
            
            
               •3.2Posvetovanja z zainteresiranimi stranmi
            
            
               Posebne okoliščine v zvezi s pogajanji o sporazumu o prihodnjih odnosih med Združenim kraljestvom in Unijo ter nenehno spreminjajoče se razmere so predstavljale znatne omejitve glede možnosti za javno posvetovanje o predlogu. Vendar je o izzivih, ki izhajajo iz dejstva, da se prehodno obdobje iz sporazuma o izstopu konča 31. decembra 2020, potrebi po pripravah na neizogibne spremembe, ki bodo nastopile 1. januarja 2021, in morebitnih rešitvah potekala razprava z različnimi zainteresiranimi stranmi s področja letalstva in s predstavniki držav članic v okviru medsektorskih in posebnih sestankov v Bruslju in državah članicah.
            
            
               Skupna točka stališč, ki so jih predložile različne zainteresirane strani, je bila potreba po regulativnem posegu na posebnih področjih, na katerih zainteresirane strani ne morejo sprejeti svojih ukrepov ob nepredvidljivih dogodkih za ublažitev škodljivega učinka morebitne nesklenitve sporazuma z Združenim kraljestvom s potrebnimi določbami o varnosti v letalstvu za obdobje po koncu prehodnega obdobja. Zlasti podjetja, ki proizvajajo, vzdržujejo ali upravljajo zrakoplove, so poudarila dejstvo, da se lahko njihovo poslovanje v Uniji ustavi, če se po koncu prehodnega obdobja ne bi uporabljala ustrezna ureditev. Kaže, da je glavna težava prenehanje veljavnosti mnogih certifikatov, ki jih je izdala Agencija ali projektivne organizacije, ki jih je odobrila Agencija v skladu s pravnim okvirom Unije.  Veliko zainteresiranih strani je opozorilo na dejstvo, da je na svetovni ravni le omejeno število proizvajalcev številnih sestavnih delov, ki se uporabljajo v zrakoplovih (npr. motorji za velike zrakoplove letalskih družb). Zaradi sodobnih operacij in proizvodnje ob pravem času ne bo mogoče nadaljevati s poslovanjem, če postanejo zadevni varnostni certifikati neveljavni. 
            
            
               •3.3Zbiranje in uporaba strokovnih mnenj
            
            
               Opravljena in zbrana je bila notranja pravna in tehnična analiza, pridobljene informacije pa so bile dodatno analizirane in preverjene pri tehničnih strokovnjakih Agencije Evropske unije za varnost v letalstvu (Agencija), da bi se zagotovilo, da predlagani ukrep dosega svoj predvideni namen, vendar je hkrati omejen na to, kar je nujno potrebno.
            
            
               •3.4Ocena učinka
            
            
               Ocena učinka ni potrebna zaradi izjemne narave razmer in omejenega števila certifikatov, prvotno izdanih na podlagi pravnega okvira Unije, za katere se predlaga uporaba zadevnih posebnih ukrepov. Razen predlagane ni na voljo bistveno drugačnih možnosti politike.
            
            
               •3.5Temeljne pravice
            
            
               Predlog ne vpliva na uporabo ali varstvo temeljnih pravic.
            
            
               4.PRORAČUNSKE POSLEDICE
            
            
               Ni relevantno.
            
            
               5.DRUGI ELEMENTI
            
         
         
            
               •5.1Načrti za izvedbo ter ureditev spremljanja, ocenjevanja in poročanja
            
            
               Ni relevantno zaradi prehodne narave predlaganega ukrepa.
            
            
               •5.2Natančnejša pojasnitev posameznih določb predloga
            
            
               Člen 1
            
            
               Ta člen podrobno določa področje uporabe Uredbe, ki je omejeno na certifikate projektov, za katere bo Združeno kraljestvo prevzelo vlogo države projektiranja in za katere Agencija ne more nemudoma izdati certifikatov tretjih držav.
            
            
               Člen 2
            
            
               Ker je področje uporabe Uredbe omejeno na nekatere certifikate, ki jih ureja Uredba (EU) 2018/1139, bi bilo treba uporabljati opredelitve iz navedene uredbe ter izvedbenih in delegiranih aktov, sprejetih na njeni podlagi in na podlagi Uredbe (ES) št. 216/2008. Člen 2 vsebuje temu ustrezne določbe.
            
            
               Člen 3
            
            
               Člen 3 določa, da se za certifikate iz Priloge šteje, da so bili izdani z učinkom od prvega dne, ki sledi dnevu izteka prehodnega obdobja. Zadevne certifikate je prvotno izdala Agencija v vlogi države projektiranja ali projektivna organizacija, ki jo je certificirala Agencija. Po koncu prehodnega obdobja bo Združeno kraljestvo za certifikate štelo, da jih je izdalo Združeno kraljestvo v vlogi države projektiranja, ali projektivna organizacija, ki jo je certificiralo Združeno kraljestvo. Stališče iz člena 3 bo od istega trenutka zadevalo Agencijo kot organ, ki opravlja naloge države registracije.
            
            
               Člen 4
            
            
               Ta člen določa, da certifikate in subjekte imetnike teh certifikatov še naprej ureja pravo Unije, zlasti glede možnosti njihovega nadzora s strani Agencije in veljavnih pravil glede certificiranja proizvodov.
            
            
               Člen 5
            
            
               Ob upoštevanju kratkega časovnega obdobja, ki je na voljo za sprejetje te uredbe, je pomembno, da bo ta začela veljati čim prej po objavi, vendar bi se morala začeti uporabljati šele po koncu prehodnega obdobja iz sporazuma o izstopu ter v primeru nesklenitve sporazuma na področju civilnega letalstva in posebnih certifikatov, ki jih zadeva ta uredba.  
            
            
            
               2020/0364 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
            
               o nekaterih vidikih varnosti v letalstvu v zvezi s koncem prehodnega obdobja, navedenega v Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo
            
            
               (Besedilo velja za EGP)
            
            
               EVROPSKI PARLAMENT IN SVET EVROPSKE UNIJE STA –
            
         
         
            
               ob upoštevanju Pogodbe o delovanju Evropske unije in zlasti člena 100(2) Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora
                  5
               , 
            
            
               ob upoštevanju mnenja Odbora regij
                  6
               , 
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo
                  7
                (v nadaljnjem besedilu: sporazum o izstopu) je Unija sklenila s Sklepom Sveta (EU) 2020/135
                  8
                in je začel veljati 1. februarja 2020. Prehodno obdobje iz člena 126 sporazuma o izstopu, v katerem se za Združeno kraljestvo in v njem še naprej uporablja pravo Unije na podlagi člena 127 navedenega sporazuma, se izteče 31. decembra 2020. 
            
            
               (2)Glavni cilj Uredbe (EU) 2018/1139 Evropskega parlamenta in Sveta
                  9
                je vzpostaviti in ohranjati visoko in enotno raven varnosti v letalstvu v Uniji. V ta namen je bil vzpostavljen sistem certifikatov za različne letalske dejavnosti, da se dosežejo zahtevane ravni varnosti in omogoči potrebno preverjanje ter vzajemno priznavanje izdanih certifikatov.
            
            
               (3)Na področju varnosti v letalstvu lahko mnoge zainteresirane strani z različnimi ukrepi obravnavajo posledice konca prehodnega obdobja za certifikate in odobritve brez sklenitve sporazuma o določitvi novega odnosa med Unijo in Združenim kraljestvom na področju varnosti v letalstvu. Navedeni ukrepi vključujejo prenos na organ za civilno letalstvo katere od držav članic in vlogo pred koncem prehodnega obdobja za certifikat, ki ga izda Agencija Evropske unije za varnost v letalstvu (v nadaljnjem besedilu: Agencija), z učinkom od dneva, ki sledi koncu prehodnega obdobja. 
            
            
               (4)Vendar je za nekatere certifikate treba sprejeti posebne ukrepe za obravnavo navedenih posledic. To velja zlasti za certifikate projektov, ki jih je Agencija pred koncem prehodnega obdobja izdala projektivnim organizacijam z glavnim krajem poslovanja v Združenem kraljestvu ali ki so jih izdale takšne projektivne organizacije, ki jih je odobrila Agencija. Do navedenega datuma je Agencija v imenu Združenega kraljestva opravljala funkcije in naloge države projektiranja na podlagi Konvencije o mednarodnem civilnem letalstvu in prilog h Konvenciji, kakor je določeno v členu 77(1) Uredbe (EU) 2018/1139. Po koncu prehodnega obdobja bo navedene funkcije in naloge države projektiranja v zvezi z Združenim kraljestvom prevzel organ za civilno letalstvo Združenega kraljestva. Združeno kraljestvo je v odziv na to spremembo sprejelo zakonodajo, s katero se certifikati projektov, izdani pred prehodnim obdobjem, štejejo za izdane v skladu z zakoni Združenega kraljestva z učinkom po koncu prehodnega obdobja.
            
            
               (5)Unija mora sprejeti posebne ukrepe, s katerimi se zagotovi, da bodo projekti, ki jih zadevajo navedeni certifikati, kadar gre za zrakoplove, registrirane v Uniji, še naprej zajeti s certifikati, ki jih ureja Uredba (EU) 2018/1139. Ukrepi bi morali operatorjem zrakoplovov omogočiti nadaljnjo uporabo zadevnih proizvodov. Zato je treba določiti, da se šteje, da so Agencija oziroma projektivne organizacije, ki jih je odobrila Agencija, izdale certifikate, ki zajemajo navedene projekte, z učinkom od dneva, ki sledi koncu prehodnega obdobja. V Uredbi (EU) 2018/1139 in zadevnih aktih Komisije se upoštevajo takšni certifikati, izdani na podlagi dejstva, da je zadevni zrakoplov registriran v državi članici, čeprav je država projektiranja tretja država.
            
            
               (6)Treba bi bilo pojasniti, da za navedene certifikate veljajo zadevna pravila iz Uredbe (EU) 2018/1139 ter izvedbenih in delegiranih aktov, sprejetih na podlagi navedene uredbe ali Uredbe (ES) št. 216/2008 Evropskega parlamenta in Sveta
                  10
               , zlasti tista, ki veljajo za certificiranje projektov in obvezne informacije o stalni plovnosti.
            
            
               (7)Zaradi nujnosti, ki jo narekuje konec prehodnega obdobja, je primerno določiti izjemo od roka osmih tednov iz člena 4 Protokola št. 1 o vlogi nacionalnih parlamentov v Evropski uniji, ki je priložen Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo.
            
            
               (8)Določbe te uredbe bi morale začeti veljati čim prej in bi se morale uporabljati od dneva, ki sledi koncu prehodnega obdobja, če do navedenega datuma ne začne veljati sporazum med Evropsko Unijo in Združenim kraljestvom o urejanju zadev na področju varnosti v civilnem letalstvu v zvezi s certifikati projektov, obravnavanimi v tej Uredbi –
            
            
               SPREJELA NASLEDNJO UREDBO:
            
            
               Člen 1
            
            
               Predmet urejanja in področje uporabe
            
            
               1.Ta uredba določa posebne določbe v zvezi z iztekom prehodnega obdobja iz člena 126 sporazuma o izstopu za nekatere letalske varnostne certifikate, izdane v skladu z Uredbo (ES) št. 216/2008 ali Uredbo (EU) 2018/1139 za fizične in pravne osebe, ki imajo glavni kraj poslovanja v Združenem kraljestvu Velika Britanija in Severna Irska (v nadaljnjem besedilu: Združeno kraljestvo).
            
            
               2.Ta uredba se uporablja za certifikate iz Priloge, ki so veljavni na dan pred datumom začetka uporabe te uredbe in jih je izdala Agencija fizičnim ali pravnim osebam, ki imajo glavni kraj poslovanja v Združenem kraljestvu, ali projektivna organizacija, ki ima glavni kraj poslovanja v Združenem kraljestvu.  Uporablja se samo za zrakoplove, registrirane v Uniji.
            
         
         
            
               Člen 2
            
            
               Opredelitev pojmov
            
            
               V tej uredbi se uporabljajo opredelitve pojmov iz Uredbe (EU) 2018/1139 ter delegiranih in izvedbenih aktov, sprejetih na podlagi navedene uredbe in Uredbe (ES) št. 216/2008.
            
            
               Člen 3
            
            
               Veljavnost certifikatov
            
            
               Za certifikate iz člena 1(2) se šteje, da jih je z učinkom od datuma iz člena 5(2) izdala:
            
            
               1.Agencija v zvezi s certifikati iz člena 1(2), ki jih je izdala Agencija;
            
            
               2.organizacija, ki jo je odobrila Agencija, v zvezi s certifikati iz člena 1(2), ki jih je izdala projektivna organizacija, ki jo je odobrila Agencija. 
            
            
               Člen 4
            
            
               Pravila in obveznosti v zvezi s certifikati, ki jih ureja člen 3 
            
            
               Za certifikate, ki jih ureja člen 3 te uredbe, veljajo pravila, ki se uporabljajo zanje v skladu z Uredbo (EU) 2018/1139 ter ustreznimi izvedbenimi in delegiranimi akti, sprejetimi na podlagi navedene uredbe ali Uredbe (ES) št. 216/2008, zlasti Uredbe Komisije (EU) št. 748/2012
                  11
               . Agencija ima v zvezi s subjekti, ki imajo glavni kraj poslovanja v tretji državi, pooblastila, določena z Uredbo (EU) 2018/1139 ter ustreznimi izvedbenimi in delegiranimi akti, sprejetimi na podlagi navedene uredbe in Uredbe (ES) št. 216/2008.
            
            
               Člen 5
            
            
               Začetek veljavnosti in uporaba
            
            
               1.Ta uredba začne veljati dan po objavi v Uradnem listu Evropske unije.
            
            
               2.Ta uredba se uporablja od dneva, ki sledi datumu, s katerim se pravo Unije preneha uporabljati za Združeno kraljestvo na podlagi členov 126 in 127 sporazuma o izstopu.
            
            
               3.Ta uredba se ne uporablja, če do datuma iz odstavka 2 tega člena začne veljati sporazum med Evropsko unijo in Združenim kraljestvom o urejanju zadev na področju varnosti v civilnem letalstvu v zvezi s certifikati iz člena 1(2) te uredbe.
            
            
                Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  
                        UL L 29, 31.1.2020, str. 7.
               
               
                  
                     (2)
                  
                        Sklep Sveta (EU) 2020/135 z dne 30. januarja 2020 o sklenitvi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 29, 31.1.2020, str. 1).
               
               
                  
                     (3)
                  
                        Uredba (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (UL L 212, 22.8.2018, str. 1).
               
               
                  
                     (4)
                  
                        Uredba (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES. UL L 79, 19.3.2008, str. 1.
               
               
                  
                     (5)
                  
                        UL C , , str. .
               
               
                  
                     (6)
                  
                        UL L 29, 31.1.2020, str. 7.
               
               
                  
                     (7)
                  
                        Sklep Sveta (EU) 2020/135 z dne 30. januarja 2020 o sklenitvi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 29, 31.1.2020, str. 1).
               
               
                  
                     (8)
                  
                        Uredba (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (
                  
                     UL L 212, 22.8.2018, str. 1
                  
                  ).
               
               
                  
                     (9)
                  
                        Uredba (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES (
                  
                     UL L 79, 19.3.2008, str. 1
                  
                  ).
               
               
                  
                     (10)
                  
                        Uredba Komisije (EU) št. 748/2012 z dne 3. avgusta 2012 o določitvi izvedbenih določb za certificiranje zrakoplovov in sorodnih proizvodov, delov in naprav glede plovnosti in okoljske ustreznosti ter potrjevanje projektivnih in proizvodnih organizacij (UL L 224, 21.8.2012, str. 1).
               
            
      
    ---documentbreak--- 
      
         
               EVROPSKA KOMISIJA
            Bruselj, 10.12.2020
            COM(2020) 828 final
            PRILOGA
            k
            UREDBI EVROPSKEGA PARLAMENTA IN SVETA
            o nekaterih vidikih varnosti v letalstvu v zvezi s koncem prehodnega obdobja, navedenega v Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo
            
               
         
         
            
               SEZNAM CERTIFIKATOV IZ ČLENA 1
            
            
            
                     
                        1.
                     
                  
                  
                     
                        1.Poddel B oddelka A dela 21 Priloge I k Uredbi Komisije (EU) št. 748/2012
                           1
                         (certifikati tipa in certifikati tipa z omejitvami)
                     
                  
               
                     
                        2.Poddel D oddelka A dela 21 Priloge I k Uredbi (EU) št. 748/2012 (spremembe certifikatov tipa in certifikatov tipa z omejitvami)
                     
                  
               
                     
                        3.Poddel E oddelka A dela 21 Priloge I k Uredbi (EU) št. 748/2012 (dodatni certifikati tipa)
                     
                  
               
                     
                        4.Poddel M oddelka A dela 21 Priloge I k Uredbi (EU) št. 748/2012 (popravila)
                     
                  
               
                     
                        5.Poddel O oddelka A dela 21 Priloge I k Uredbi (EU) št. 748/2012 (dovoljenja po odredbi o evropskem tehničnem standardu)
                     
                  
               
                     
                        6.Poddel J oddelka A dela 21 Priloge I k Uredbi (EU) št. 748/2012 (odobritev projektivne organizacije)
                     
                  
               
         
         
            
                  
                     (1)
                  
                        Uredba Komisije (EU) št. 748/2012 z dne 3. avgusta 2012 o določitvi izvedbenih določb za certificiranje zrakoplovov in sorodnih proizvodov, delov in naprav glede plovnosti in okoljske ustreznosti ter potrjevanje projektivnih in proizvodnih organizacij (
                  
                     UL L 224, 21.8.2012, str. 1
                  
                  ).